དགུང་ལོ་བཅུ་བ་ཤིང་བྱ་སྟེསྤྱི་ལོ༡༩༤༥ལོར་མཁས་བཙུན་བཟང་པོའི་ཡོན་ཏན་གྱི་བདག་ཉིད་དཔལ་དམ་པ་སྐྱང་སྤྲུལ་རྒྱལ་བའི་དབང་པོ་ལུང་རྟོགས་སྐལ་བཟང་རྒྱ་མཚོའི་གསེར་ཞལ་ཐོག་མར་མཇལ་ཏེ།སྔོན་འགྲོའི་ཁྲིད་ཡིག་བཀའ་ལུང་རྒྱ་མཚོའི་ཁྲིད་ལུང་ཞིབ་རྒྱས་སུ་གསན།སྔོན་འགྲོ་འབུམ་དགུའི་རིམ་པ་ལེགས་པར་གྲུབ་སྟེ་ཟབ་མོ་འཕོ་སྦྱང་གི་འབྲས་བུ་མངོན་དུ་བརྙེས་པས་བླ་མའི་ཐུགས་ཟིན་ཏེ་སྲས་ཀྱི་ཐུ་བོར་གྱུར།ཁྱད་པར་དུ་སྐུ་གོང་མའི་དངོས་སློབ་བོན་བརྒྱ་དབྱིངས་རིག་རྣམ་གྲོལ་གྱི་ཞབས་ལ་གཏུགས་ཏེ་ཕྱག་དཔེ་གླེགས་བམ་བརྒྱ་ཕྲག་དུ་མའི་ལུང་ཐོབ།དགུང་ལོ་བཅུ་གཉིས་ནས་བོན་བརྒྱ་གྲུབ་དབང་ནམ་མཁའ་རྒྱལ་མཚན་རིན་པོ་ཆེ་དང་མ་འབྲལ་བར་ཞབས་ཀྱི་པདྨོ་མཉེས་པ་གསུམ་གྱིས་བསྟེན་ཏེ།སུམ་རྟགས་སྙན་ངག་སོགས་ཐུན་མོང་རིག་གནས་སྤྱི་དང༌།ཁྱད་པར་དུ་མདོ་སྔགས་གཉིས་ལས་སྨིན་བྱེད་ཀྱི་དབང་དང་རྗེས་གནང༌།གྲོལ་བྱེད་ཀྱི་ཁྲིད་དང་གཤར་སྒོམ།རྒྱབ་བརྟེན་གྱི་ལུང་དང་ཞལ་ཤེས།སྙན་བརྒྱུད་མན་ངག་གི་རིམ་པ་སོགས་བུམ་པ་གང་བྱོས་ཚུལ་དུ་ཐུགས་གསང་ཡེ་ཤེས་འཁོར་ལོའི་མཛེས་རྒྱན་དུ་གསན་བསམ་མཛད།